## Justícia crearà una nova borsa d’ocupació per a agilitzar la contractació temporal i avançar cap a una Administració més eficient

*** Amb el nou procediment, la petició serà voluntària i no hi haurà àmbit territorial
* Nuria Martínez: “Este projecte pretén modernitzar els procediments d’adjudicació dels llocs de treball de caràcter temporal”**

La Conselleria de Justícia i Administració Pública està tramitant una orde que entrarà en vigor en un termini de cinc mesos i regularà els procediments de selecció i provisió del personal temporal de l’Administració de Justícia en l’àmbit de la Comunitat Valenciana.

“Este projecte pretén modernitzar els procediments d’adjudicació dels llocs de treball de caràcter temporal i racionalitzar i perfeccionar totes les fases que componen els sistemes de selecció, nomenaments i preses de possessió del personal de caràcter temporal mitjançant mètodes digitalitzats, àgils i concordes amb les exigències actuals de la gestió dels recursos humans”, ha explicat la consellera de Justícia i Administració Pública, Nuria Martínez.

D’esta manera, amb esta nova orde (que ha comptat amb l’aprovació de pràcticament tots els representants sindicals), les llistes d’ocupació temporal s’establiran per a cada cos i es podrà optar a les places de tota la comunitat autònoma, cosa que no succeïa actualment, perquè el personal estava inscrit en una sola província i estava obligat a acceptar els llocs de treball que s’oferixen a la província en qüestió, amb el nou procediment la petició serà voluntària i no hi haurà àmbit territorial.

Com a novetat, els barems de mèrits incorporen més puntuació dels servicis prestats en els òrgans judicials de difícil cobertura, la valoració de la superació dels processos selectius en funció de la qualificació obtinguda, la puntuació de titulacions de formació professional per a determinats cossos i per als metges/metgesses forenses i facultatius especialistes es valorarà l’activitat docent i investigadora.

Per a això s’implementarà un procediment d’adjudicació en el qual el personal integrant de les llistes d’ocupació temporal presentarà la sol·licitud a través d’una aplicació informàtica, habilitada a este efecte en la pàgina web de la Conselleria.

En esta aplicació es precarregaran les ofertes d’ocupació que s’hagen generat al llarg de la setmana i les persones que voluntàriament vullguen participar triaran les places que vullguen proveir, per orde de preferència. Les llistes d’ocupació es constituiran per tres tipus de grups i les adjudicacions es faran respectant l’orde de prioritat d’estos.

El personal participant disposarà d’un termini de 30 hores per a presentar la sol·licitud telemàtica. Una vegada finalitzat el termini de presentació de sol·licituds, la Direcció General adjudicarà els llocs oferits en funció de les preferències sol·licitades pel personal aspirant, atés l’orde de prelació que tinguen en les llistes d’ocupació temporal del cos corresponent.

**Borses d’ocupació extraordinàries**

Quant a les borses extraordinàries de treball convocades per la Resolució de 24 de maig de 2024, amb caràcter previ a l’inici de la tramitació de la nova orde, s’ha resolt la llista extraordinària del cos de metges/metgesses forenses per qüestions de necessitat, ja que hi ha dèficit de candidatures.

La convocatòria de la resta de cossos quedarà sense efecte amb la publicació de la nova orde, ja que el seu caràcter transitori i merament excepcional fa innecessari que es resolga. A més, la pretensió d’esta convocatòria d’incorporar efectius queda esmenada per la nova regulació de les llistes d’ocupació.

A més, totes les persones que s’hagueren pogut incorporar a les llistes extraordinàries quedaran integrades en les noves llistes en els grups 2 o 3. A això cal afegir que la convocatòria no garantia la incorporació de les persones candidates a la llista oficial, perquè s’establix en la base desena que “el cessament de les persones integrants seleccionades per este procés extraordinari no implicarà la integració en les borses ordinàries”, per la qual cosa es tractava d’una convocatòria d’incorporació provisional d’efectius.

Fecha: 18/12/2024